สมองขาดเลือด (Cerebral ischemia) คืออะไร
สมองขาดเลือด (Cerebral ischemia หรือ Brain ischemia) คือ โรคหรือภาวะที่สมองได้รับเลือดไปเลี้ยงไม่เพียงพอโดยเกิดขึ้นอย่างเฉียบพลันจนส่งผลกระทบต่อการทำงานของเซลล์ต่างๆ ของสมอง ส่งผลต่อเนื่องให้เกิดอาการผิดปกติต่างๆ ทางสมองอย่างเฉียบพลันจากสมองขาดเลือด/สมองขาดออกซิเจน เช่น กล้ามเนื้อแขน/ขาอ่อนแรง, พูดไม่ชัด, สับสน สาเหตุทั่วไปพบบ่อยที่เลือดไปเลี้ยงสมองไม่เพียงพอเฉียบพลันมักเกิดจากการอุดกั้น/อุดตันในหลอดเลือดเลี้ยงสมองจากลิ่มเลือด และ/หรือจากการตีบ/แคบ/ตีบตันหลอดเลือดสมองจากแผ่นไขมัน (พลาค/Plaque) ที่เกาะจับผนังหลอดเลือดฯ (โรคหลอดเลือดแดงแข็ง)

สมองขาดเลือด เป็นโรคกลุ่มหนึ่งของโรคหลอดเลือดสมอง (อัมพาต/ Stroke) เป็นโรคพบบ่อย องค์การอนามัยโรครายงานว่าในแต่ละปี ทั่วโลกพบผู้ป่วยโรคหลอดเลือดสมองประมาณ 15 ล้านคน ในการนี้เกิดจากสมองขาดเลือดประมาณ 85-90% โรคนี้เป็นโรคของผู้ใหญ่ พบสูงขึ้นเรื่อยๆ เมื่ออายุมากขึ้นโดยเฉพาะผู้มีอายุตั้งแต่ 65 ปีขึ้นไป พบในผู้ชายบ่อยกว่าในผู้หญิง

สมองขาดเลือดมี 2 ชนิด ได้แก่
- ชนิดขาดเลือดจำกัดเฉพาะเนื้อสมองส่วนใดส่วนหนึ่ง (Focal cerebral ischemia): มักเกิดจากมีลิ่มเลือดและ/หรือหลอดเลือดสมองตีบเฉพาะบางหลอดเลือดที่เลี้ยงเนื้อสมองเฉพาะจุด
- ชนิดขาดเลือดวงกว้างมากในหลายส่วนของเนื้อสมอง ซึ่งทั่วไปมักเกิดในเนื้อสมองทุกส่วน(Global cerebral ischemia)พร้อมกัน ที่สาเหตุมักเกิดจากภาวะหัวใจหยุดเต้นที่ส่งผลหยุดถึงการไหลเวียนเลือดโดยสิ้นเชิง

อนึ่ง: ชื่ออื่นของสมองขาดเลือด เช่น Ischemic stroke
12.อายุรศาสตร์ (อายุรศาสตร์) - Internal Medicine